
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea şi completarea Ordonanţei de Urgenţă nr.38/2000, aprobată prin Legea nr.315/2001, cu care comisia noastră a fost sesizată în fond cu adresa Biroului Permanent nr.544 din 3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind modificarea şi completarea Ordonanţei de Urgenţă nr.38/2000, aprobată prin Legea nr.315/2001
Cu adresa nr.544 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea şi completarea Ordonanţei de Urgenţă nr.38/2000, aprobată prin Legea nr.315/2001.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.
La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind modificarea şi completarea Ordonanţei de Urgenţă nr.38/2000, aprobată prin Legea nr.315/2001, în şedinţa din 5 martie 2003, comisia a hotărât, cu unanimitate de voturi respingerea, din următoarele considerente:
- problema asigurării unor fonduri, cu destinaţia avută în vedere în propunerea legislativă, nu poate fi soluţionată, pur şi simplu, prin stabilirea respectivei cote, defalcată din veniturile cuvenite bugetului de stat din sursele arătate. Pentru asigurarea sumelor necesare acordării de despăgubiri foştilor proprietari, ar fi necesară elaborarea unui act normativ distinct, care să ţină seama de toate implicaţiile posibile, atât de natură bugetară, cât şi de natură socială, aspecte ce prezintă complexitate şi presupun reglementare fundamentală;
- în acest sens, menţionăm că a fost elaborat de către Autoritatea pentru urmărirea aplicării unitare a Legii nr.10/2001 proiectul de Lege privind modalităţile, cuantumul şi procedurile de acordare a despăgubirilor băneşti pentru drepturile izvorâte din aplicarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989;

- proiectul bugetului de stat pe anul 2003 a avut la bază şi profiturile prognozate a se încasa potrivit Ordonanţei Guvernului nr.38/2000. Prin urmare, orice modificare adusă acestui act normativ ar duce la creşterea deficitului bugetar prevăzut;

- veniturile încasate din vânzarea acţiunilor societăţilor comerciale care funcţionează sub autoritatea Ministerului Agriculturii, Alimentaţiei şi Pădurilor nu fac obiectul Ordonanţei de urgenţă a Guvernului nr.38/2000, acestea fiind utilizate conform art.6 din Legea nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului;

- precizăm că Ordonanţa de urgenţă a Guvernului nr.147/2001 pentru ratificarea Aranjamentului stand-by dintre România şi Fondul Monetar Internaţional şi a Memorandumului cu privire la politicile economice şi financiare ale Guvernului României în perioada 2001-2002, convenite prin schimb de scrisori între Bucureşti şi Washington, prin scrisoarea din 17 octombrie 2001 a Ministerului Finanţelor Publice şi Băncii Naţionale a României şi răspunsul din 31 octombrie 2001 al Fondului Monetar Internaţional, aprobată prin Legea nr.102/2002, prevede la pct.16 al memorandumului că „Toate veniturile din privatizare şi din recuperarea creditelor neperformante, de la Autoritatea pentru Privatizare şi Administrarea Participaţiilor Statului sau alţi ordonatori principali de credite şi, respectiv, de la Agenţia pentru Valorificarea Activelor Bancare, vor fi transferate la trezorerie pentru răscumpărarea datoriei publice, cu excepţia sumelor necesare pentru acoperirea costurilor operaţionale.”
Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:
          Bărdiţă Mariana

           Popescu Luminiţa

